

**BYTES s.r.o., Bottova 1, 962 12 Detva**

IČO: 31 596 908, DIČ: 2020473708, IČDPH: SK2020473708

telefón: 045/54 55 403, fax: 045/54 55 169

mail: [bytes@bytes.sk](mailto:bytes@bytes.sk) , web: [www.bytes.sk](http://www.bytes.sk/)

**Postup pri obstarávaní tovarov a služieb**

Správca, BYTES s.r.o., podľa zákona NR SR č. 182/1993 o vlastníctve bytov a nebytových priestorov v znení neskorších predpisov (ďalej len Zákon) vykonáva správu spoločných častí a spoločných zariadení bytových domov a zabezpečuje služby súvisiace s užívaním bytov a nebytových priestorov vo vlastníctve fyzických alebo právnických osôb (ďalej len Vlastníci) podľa uzatvorených zmlúv o výkone správy.

Spoločnosť BYTES s.r.o. je povinná vykonávať správu domu samostatne, v mene Vlastníkov a na ich účet. V rámci správy domu zabezpečuje prevádzku domu, údržbu, opravy, rekonštrukciu a modernizáciu, obstaráva tovary a služby (ďalej len Služby).

Podľa Zákona je správca povinný pri obstarávaní Služieb dojednať čo najvýhodnejšie podmienky, aké bolo možné dojednať v prospech Vlastníkov. Spoločnosť BYTES s.r.o. je pritom povinná riadiť sa platným rozhodnutím Vlastníkov.

Rozsah Služieb je schvaľovaný na schôdzi Vlastníkov podľa Zákona. Zápisnica zo schôdze Vlastníkov s platným uznesením a prezenčnou listinou alebo zápisnica z písomného hlasovania s platným výsledkom písomného hlasovania spolu s hlasovacími listinami sa doručí spoločnosti BYTES s.r.o..

Na základe rozhodnutia Vlastníkov vypíše správca výberové konanie na výber dodávateľa požadovanej služby resp. tovaru v mene Vlastníkov konkrétneho bytového domu.

V liste, ktorým je vypísané výberové konanie správca uvedie:

* Predmet výberového konania (ďalej Predmet),
* Názov bytového domu,
* Presnú špecifikáciu,
* Predpokladaný termín realizácie Predmetu,
* Informácie o termíne obhliadky Predmetu,
* Termín doručenia ponuky na Predmet v zalepenej obálke,
* Výzva na uvedenie údajov, ktoré musí ponuka obsahovať (cenu, platobné podmienky, záruka, ...),
* Označenie obálky ponuky (NEOTVÁRAŤ! – výberové konanie – Názov bytového domu, prípadne služby, o ktorú sa jedná).

Ponuky musia obsahovať:

* Základné údaje uchádzača,
* Doklad o podnikateľskom oprávnení – aktuálny výpis z obchodného alebo živnostenského registra (postačuje z internetu),
* Doklad o odbornej spôsobilosti,
* Licencia, prípadne osvedčenie na vykonávanie Predmetu,
* Referencie porovnateľných dodávok zrealizovaných uchádzačom, (nie v subdodávke pre iného dodávateľa), vyžadujeme uviesť kontakt na investora zrealizovaných dodávok,
* Cenovú ponuku vrátane DPH v stanovenom rozsahu,
* Rozpočet spracovaný podľa projektovej dokumentácie a „výkazu výmer“, vrátane rekapitulácie ceny Predmetu („Výkaz výmer“ tvorí prílohu listu, ktorým je výberové konanie vypísané),
* V prípade, že nie je spracovaná projektová dokumentácia a nie je spracovaný „Výkaz výmer“, rozpočet je spracovaný podľa požiadaviek uvedených v liste na vypísanie výberového konania alebo uvedených na obhliadke za účasti splnomocneného zástupcu vlastníkov bytov (ďalej SZVB),
* Doba realizácie,
* Záručné podmienky,
* Kontaktné osoby s uvedením e-mailu, telefónneho čísla.

Cena uvedená v ponuke je cena maximálna, ktorú nie je možné prekročiť s výnimkou požadovaných a dohodnutých zmien kvalitatívnych alebo dodacích podmienok, schválených Vlastníkmi alebo SZVB. V cene musia byť uvedené všetky finančné náklady, sťažené podmienky, ktoré je možné pri realizácii očakávať a pod..

Pri posudzovaní ponúk sú dôležité parametre:

* Cena Predmetu
* Doba realizácie Predmetu
* Kompletnosť ponuky
* Referencie uchádzača
* Záruka na Predmet
* Dodržanie termínu doručenia ponuky

Svoje ponuky uchádzači doručia na sekretariát spoločnosti BYTES s.r.o. v zalepených obálkach osobne, poštou alebo kuriérom v termíne určenom na predkladanie ponúk.

Otváranie obálok je vykonané v kancelárii konateľa spoločnosti BYTES s.r.o.. Otvárania obálok sa v prípade záujmu zúčastňuje aj SZVB konkrétneho bytového domu, pre ktorý bolo výberové konanie vypísané.

Správca vyhodnotí cenové ponuky z výberového konania. Vyhodnotené cenové ponuky budú umiestnené vo vstupnej miestnosti (chodbe) jednotlivých vchodov konkrétneho bytového domu.

O výbere dodávateľa a rozsahu prác rozhodujú Vlastníci na schôdzi Vlastníkov alebo písomným hlasovaním podľa Zákona. Zo schôdze Vlastníkov s prezenčnou listinou alebo písomného hlasovania s hlasovacou listinou je spracovaná zápisnica s právoplatným uznesením podľa Zákona.

Pri vyhodnotení výberového konania BYTES s.r.o. skúma, či:

* Ponuka obsahovo a formálne zodpovedá podmienkam výberového konania,
* Doručili ponuku v stanovenom termíne

Výsledok výberového konania na základe rozhodnutia Vlastníkov správca oznámi uchádzačom. Úspešného uchádzača správca vyzve k predloženiu Zmluvy o dielo. Ostatným uchádzačom bude oznámené, že vo výberovom konaní neuspeli.

Ponuky uchádzačov sú predkladané bez finančných nárokov uchádzačov. Každý uchádzač môže predložiť iba jednu ponuku.

V Detve 1.12.2014

vedenie spoločnosti BYTES s.r.o.